Document ID: 31996L0038

Smernica Komisie 96/38/ES
zo 17. júna 1996,
ktorou sa prispôsobuje technickému pokroku smernica Rady 76/115/EHS týkajúca sa kotvových úchytiek bezpečnostných pásov motorových vozidiel
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel [1], naposledy zmenenú a doplnenú smernicou Komisie 95/54/ES [2], najmä na jej článok 13 ods. 2,
so zreteľom na smernicu Rady 76/115/EHS z 18. decembra 1975 o aproximácii právnych predpisov členských štátov týkajúcich sa kotvových úchytiek bezpečnostných pásov motorových vozidiel [3], naposledy zmenenú a doplnenú smernicou Komisie 90/629/EHS [4], najmä na jej článok 3,
keďže smernica 76/115/EHS je jednou zo samostatných smerníc postupu typového schválenia EHS stanoveného v smernici 70/156/EHS; keďže z toho dôvodu ustanovenia smernice 70/156/EHS týkajúce sa systémov, komponentov a samostatných technických jednotiek vozidla platia pre túto smernicu;
keďže najmä článok 3 ods. 4 a článok 4 ods. 3 smernice 70/156/EHS si vyžadujú, aby bol ku každej samostatnej smernici pripojený informačný dokument obsahujúci príslušné body prílohy I k uvedenej smernici a tiež osvedčenie o typovom schválení podľa prílohy VI k nej, aby sa mohlo typové schválenie spracovávať na počítači;
keďže je možné zvýšiť ochranu cestujúcich proti vyhodeniu zo sedadla v prípade nehody tým, že sa pre motorové vozidlá kategórie M2 a M3 (okrem vozidiel určených na používanie v mestách, ako aj pre stojacich cestujúcich) budú vyžadovať minimálne brušné pásy typu 1 s navíjačmi pre všetky polohy sedenia obrátené dopredu a dozadu, ako predpokladá smernica Komisie 90/628/EHS [5];
keďže nadobudnutím účinnosti zmeny a doplnku smernice Rady 77/541/EHS [6], naposledy zmenenej a doplnenej smernicou 90/628/EHS, závisí požiadavka na sedadlové pásy vo vozidlách kategórie M2 a M3 od prispôsobenia technickému pokroku smernice Rady 74/408/EHS [7], naposledy zmenenej a doplnenej smernicou 81/577/EHS [8], o pevnosti sedadiel a tejto smernice o kotvových úchytkách sedadlových pásov;
keďže sa uvádza odkaz na smernicu Rady 74/60/EHS [9], naposledy zmenenú a doplnenú smernicou Komisie 78/632/EHS [10], týkajúcu sa vnútorného vybavenia motorových vozidiel;
keďže ustanovenia tejto smernice sú v súlade so stanoviskom Výboru pre prispôsobenie technickému pokroku, ktorý bol vytvorený smernicou 70/156/EHS,
PRIJALA TÚTO SMERNICU:
Článok 1
Smernica 76/115/EHS sa mení a dopĺňa takto:
1. Článok 1 znie takto:
"Táto smernica platí pre kotvové úchytky bezpečnostných pásov vozidiel, ktoré sú určené pre dospelých cestujúcich na sedadlách smerujúcich dopredu alebo dozadu."
2. v článku 2 sa výraz "v prílohe I" nahrádza výrazom "v prílohe II A";
3. v článkoch 3 a 4 smernice 76/115/EHS sa výraz "v prílohách I, III a IV" nahrádza výrazom "v prílohách";
4. prílohy sa menia a dopĺňajú v súlade s prílohou k tejto smernici.
Článok 2
1. S účinnosťou od 1. januára 1997 žiadny členský štát nesmie z dôvodov týkajúcich sa kotvových úchytiek bezpečnostných pásov:
- odmietnuť udelenie typového schválenia EHS, alebo národného typového schválenia typu motorového vozidla, alebo
- zakázať registráciu, predaj alebo uvedenie do prevádzky vozidiel,
ak kotvové úchytky v tomto type vozidla alebo vozidiel spĺňajú požiadavky smernice 76/115/EHS v znení tejto smernice.
2. S účinnosťou od 1. októbra 1999 pre vozidlá kategórie M2 s maximálnou hmotnosťou nepresahujúcou 3500 kg a pre všetky ostatné vozidlá od 1. októbra 1997 členské štáty:
- už nesmú udeľovať ES typové schválenie a
- môžu odmietať udeliť národné typové schválenie
pre typ vozidla z dôvodov týkajúcich sa kotvových úchytiek bezpečnostných pásov, ak nie sú splnené požiadavky smernice 76/115/EHS v znení tejto smernice.
3. S účinnosťou od 1. októbra 2001 pre vozidlá kategórie M2 s maximálnou hmotnosťou nepresahujúcou 3500 kg a pre všetky ostatné vozidlá kategórie M od 1. októbra 1999, členské štáty:
- považujú osvedčenia o zhode, ktoré sprevádzajú nové vozidlá v súlade s ustanoveniami smernice 70/156/EHS, za neplatné na účely článku 7 ods. 1 uvedenej smernice, a
- môžu odmietnuť registráciu, predaj alebo uvedenie do prevádzky nových vozidiel, ktoré nesprevádza osvedčenie o zhode v súlade so smernicou 70/156/EHS,
z dôvodov týkajúcich sa kotvových úchytiek bezpečnostných pásov, ak nie sú splnené požiadavky smernice 76/115/EHS v znení tejto smernice.
Článok 3
1. Členské štáty uvedú do platnosti zákony, iné predpisy a správne opatrenia potrebné na dosiahnutie súladu s touto smernicou do 31. decembra 1996. Ihneď o tom budú informovať Komisiu.
Keď členské štáty prijmú uvedené opatrenia, tieto budú obsahovať odkaz na túto smernicu alebo ich bude sprevádzať takýto odkaz pri ich úradnom uverejnení. Metodiku týchto odkazov ustanovia členské štáty.
2. Členské štáty oznámia Komisii znenie základných ustanovení vnútroštátneho práva, ktoré prijmú v oblasti upravenej touto smernicou.
Článok 4
Táto smernica nadobúda účinnosť v dvadsiaty deň odo dňa jej uverejnenia v Úradnom vestníku Európskych spoločenstiev.
Článok 5
Táto smernica je adresovaná členským štátom.
V Bruseli 17. júna 1996

Labels: 7
8